**Max Blecher: din inima unui liceu de prestigiu**

La 8 septembrie 1909, la Botoșani, se naște Max Blecher, fiul Bellei și a lui Lazăr Blecher. Tatăl este proprietar al unui magazin de vase și sticlărie din Roman, pe strada Ștefan cel Mare, nr. 151. Mama, descendenta unei familii de evrei așkenazim din Botoșani, era casnică. Viitorul scriitor este primul lor copil, după care vor mai urma doi, Dora și Frida. Max se naște în casa bunicilor materni din Botoșani, Efraim și Roza Vital, fiind adus la Roman în a doua lună din viață.

Elevul Max L. Blecher intră la Liceul „Roman-Vodă” în anul 1920. Compoziția etnică a claselor de elevi era foarte diversă, cuprinzând români, evrei, germani, francezi, armeni. Max este unul dintre elevii cei mai buni, cu interes față de obiectele umanistice, româna și filosofia, pentru care citea și în afara școlii. Astfel, este un adolescent normal care „se ținea după fete”(Dora Wechsler-Blecher), jucat fotbal, „își caricatura profesorii, mânuia un Kodak Baby Box, umbla pe bicicletă «fără mâini»” (S. Hay, „M. Blecher: *Corp transparent*", în Mădălina Lascu (coord.), *M. Blecher, mai puțin cunoscut*, Hasefer, București, 2000, p. 217).

Din anul 192 datează sora lui Blecher, Dora, primele încercări literare ale lui Max. „Citea mult și, de la doisprezece ani, a început să scrie poezii și eseuri. Mi-l amintesc cum își lua caietul sub braț și se ducea la profesorul său de română, domnul Epure, [...] căruia îi cerea sfaturi literare”. În 1925 apar noi manifestări de precocitate literară. S.Hay (viitor pictor sub pseudonimul Sandu Darie) își amintește că prietenul său M. Blecher era în același timp „elev de liceu și poet, căutând mereu, de atunci, din copilărie noutatea. [...] La 16 ani, era directorul unui jurnal șapirografiat”. Se vorbește și despre un început de activitate jurnalistică „serioasă” în care ar fost implicat adolescentul romașcan. Însă elevilor Liceului „Roman-Vodă” le era interzis prin regulament „a publica articole în foile publice, fie politice, fie de altă natură, afară de cele pur științifice și literare”(Regulamentul Liceului „Roman-Vodă”, în *Anuarul Liceului de Băieți „Roman-Vodă” din Roman pe anii școlari 1927-1928 și 1928-1929,* Roman, Tip. Beram și Fiul, 1929, p.158). E drept că prin regulament li se interzicea și mersul la cinematograf; știm însă cât de mult era respectată această regulă...

În luna iunie a anului 1928, Blecher își trece bacalaureatul, obținând prima nota din serie, 7,40. Se hotărăște să studieze medicina în Franța. Dora Wechsler afirmă că tânărul a devenit în toamnă student medicinist la Paris, însă există posibilitatea ca, pentru scurtul timp cât a putut frecventa universitatea, Blecher să fi fost, de fapt, student al Facultății Rouen. Totuși, tânărul este mult mai legat, desigur, de Paris orașul la care vizase îndelung toata adolescența, capitala vieții moderne și a lumii literare. Se va plimba adesea prin marele oraș, despre care va scrie pagini rapsodice în *Vizuina luminată.*