ROMANUL OBIECTIV

Eugen Lovinescu, teoreticianul modernismului, îl consideră pe Liviu Rebreanu ,,creatorul romanului românesc", deoarece acesta scrie primul roman obiectiv din literatura română, ,,Ion"apărut în 1920şi primul roman de analiză psihologică, ,,Pădurea spânzuraţilor"  în anul 1922. Ovid S. îl consideră un reprezentant al ,,realismului dur” . ,,Ion"a necesitat o lungă perioadă de elaborare, aşa cum însuşi autorul menţionează în finalul operei, între martie [1913](http://ro.wikipedia.org/wiki/1913)  şi  iulie [1920](http://ro.wikipedia.org/wiki/1920). Apariţia romanului a stârnit un adevărat entuziasm în epocă, mai ales că nimic din creaţia nuvelistică de până atunci nu anunţa această evoluţie spectaculoasă. Alte opere  reprezentative ale lui Rebreanu sunt: ,,Răscoala", ,,Adam și Eva", ,,Amândoi", ,,Gorila", ,,Crăișorul", ,,Ciuleandra", ,,Jar".

Romanul prezintă spaţiul ardelenesc de la începutul secolului al XX-lea, în mod realist şi are ca punct de plecare câteva dintre nuvelele cu care debutase scriitorul. Astfel, una dintre acestea, ,,Volbura dragostei", sintetizează tema din cea de-a doua parte a operei, iar nuvela ,,Ofilire"reia tema fetei seduse şi abandonate, care se va regăsi în ,,Ion", în ipostaza cuplului Ion-Ana. De asemenea, conflictul romanesc dintre Ion şi George, pentru Florica are ca model confruntarea dintre Tănase Ursu şi Toma Lotru din nuvela ,,Răfuiala". În comparaţie cu romanul Ion care se validează ca HIPERTEXT, nuvelele publicate anterior sunt HIPOTEXTE.

**Fiind o specie a genului epic, în proză, de dimensiuni ample, definită de amploarea acţiunii, desfăşurată pe mai multe planuri, conflictul complex, prezenţa unor personaje numeroase şi realizarea unei imagini ample asupra vieţii, opera literară *Ion*  se încadrează în  specia romanului**.  Acesta este un roman de tip obiectiv prin specificul relaţiei narator-personaj, viziunea fiind  ,,din spate". Se observă impersonalitatea naratorului, atitudinea detaşată în descriere, verosimilitatea sau ,,efectul de real "                              (Roland Barthes).  Omniscienţa naratorului apare încă de  la începutul romanului, textul conţinând motive anticipative ce sugerează finalul tragic al romanului: toponimele       (Râpele-Dracului, Cişmeaua-Mortului) sau imaginea lui Hristos  din tinichea ruginită.

Romanul   *Ion*  are ca **temă** **condiţia ţăranului în raport cu pământul şi iubirea**. Patima pentru pământ a lui Ion Pop al Glanetaşului depăşeşte sfera normalului, intrând în domeniul patologicului. Ion iubeşte pământul cu patimă ca pe o ibovnică, iar  sentimentul acesta îi dictează toate acţiunile şi îi schimbă cursul destinului. O altă temă este cea **socială**, romanul reprezentând o monografie a satului ardelenesc.

**Incipitul romanului** este reprezentat de o descriere a drumului către **satul Pripas**, la care se ajunge prin „şoseaua ce vine de la Cârlibaba, întovărăşind Someşul“. La intrarea în sat, se observă „ o cruce strâmbă pe care e răstignit un Hristos cu faţa spălată de ploi şi cu o cununiţă de flori veştede agăţată de picioare“. Imaginea este reluată simbolic nu numai în finalul romanului, ci şi în desfăşurarea acţiunii, în scena licitaţiei la care se vindeau mobilele învăţătorului  Herdelea.

**Acţiunea romanului, plasată la începutul secolului al XX-lea,  începe într-o zi de duminică,** în care toţi locuitorii satului Pripas se află adunaţi la hora tradiţională, în curtea Todosiei, văduva lui Maxim Oprea. **Hora este o pagină etnografică** memorabilă prin jocul tradiţional, plin de pasiune, vigoarea flăcăilor şi candoarea fetelor:  „  Numită de Nicolae  Manolescu  **,,o horă a soartei˝**, scena aceasta sugerează atât **conflictul interior** din sufletul lui Ion sfâşiat între patima pentru pământ şi dragostea pentru Florica, cât  şi **conflictele exterioare** ale lui Ion  cu Vasile  Baciu şi George Bulbuc. Conflictele apar între Ion şi George Bulbuc, deoarece ambii vor să se căsătorească cu Ana, dar din motive diferite şi între învăţătorul Herdelea şi preotul Belciug pentru că au opinii diferite despre faptele lui Ion.

**Titlul operei**, sintetic, este de o simplitate absolută, aducând în prim-plan imaginea protagonistului ce devine personaj eponim în scopul de a-i sublinia importanţa. Romanul este alcătuit din două părţi complementare ce au în centru patima ce domină sufletul lui Ion: *Glasul pământului* şi *Glasul iubirii.* **Subtitlurile sunt metaforice**, sugerând  sentimentul predominant din sufletul lui Ion. Elemente de paratextualitate, titlurile celor **treisprezece capitole**, număr simbolic nefast,  sunt semnificative, discursul narativ având un *Început* şi un *Sfârşit.* Celelalte capitole sunt intitulate : *Zvârcolirea, Iubirea, Noaptea, Ruşinea, Nunta,* în prima parte a romanului şi  *Vasile, Copilul, Sărutarea, Ştreangul, Blestemul, George,* în a doua parte a operei. Autorul foloseşte **tehnica simetriei**, deoarece romanul începe cu descrierea drumului spre satul Pripas şi se încheie cu descrierea aceluiaşi drum dintr-o perspectivă diferită.  În concepţia lui Liviu Rebreanu,  romanul trebuie să aibă o **construcţie  circulară**,  **„un corp sferoid”.**

Acţiunea este structurată pe **două planuri narative** importante: planul ţăranilor în care evoluează Ion, Ana, Florica, Vasile Baciu şi planul intelectualităţii ardelene, în care apar preotul Belciug, învăţătorul Herdelea, poetul Titu Herdelea. Rebreanu foloseşte mai multe **tehnici narative**: **înlănţuirea, alternanţa, contrapunctul**. Prin înlănţuire, naratorul relatează evenimente ce aparţin aceluiaşi plan, prin alternanţă sunt prezentate evenimente din planuri narative diferite, iar prin procedeul contrapunctului, acelaşi eveniment  este prezentat în două planuri deosebite. De exemplu, nunta lui Ion cu Ana din planul ţăranilor are drept corespondent nunta Laurei cu Pintea în planul intelectualităţii ardelene.

În **planul ţăranilor**, lui Ion îi place Florica, dar Ana are pământ, aşa că el încearcă să o seducă spre disperarea tatălui ei, Vasile Baciu, care se ceartă cu Ion şi îl umileşte în faţa întregului sat.  Ion, flăcău harnic şi mândru, dar sărac o lasă însărcinată pe Ana şi îl obligă astfel pe Vasile Baciu să i-o dea de soţie împreună cu o parte din pământuri. Obţinând avere, Ion dobândeşte situaţie socială, demnitate umană şi satisfacerea propriului orgoliu.

**O serie de secvenţe narative importante** evidenţează însă în cazul lui Ion o patimă nefirească pentru pământ. După ce fură două brazde din pământul lui Simion Lungu, deoarece pământul fusese cândva al Glanetaşilor, ,,inima îi tremura de bucurie că şi-a mărit averea”. În capitolul *Sărutarea* contactul cu pământul **îi dezvăluie nefiresc trăirile senzoriale.** **Scena sărutării pământului** anticipează moartea protagonistului: ,,îşi lipi buzele cu voluptate de  pământul ud,  şi-n sărutarea aceasta grăbită  simţi **un fior rece,  ameţitor**…˝. Sinuciderea Anei nu îi provoacă lui Ion un sentiment de vinovăţie, deoarece el nu vede în Ana şi în copilul lor decât garanţia asupra pământurilor. Destinele personajelor sunt determinate de această mentalitate, de faptul că familiile nu se întemeiază pe sentimente, ci pe interese economice: „În societatea ţărănească, femeia reprezintă două braţe de lucru, o zestre şi o producătoare de copii. Odată criza erotică trecută, ea încetează de a mai însemna ceva pentru feminitate. Soarta Anei e mai rea, dar deosebită cu mult de a oricărei femei, nu.” (G. Călinescu). Bătută de tată şi de soţ, Ana, rămasă fără sprijin moral, dezorientată şi respinsă de toţi, se sinucide. Părăsită de Ion, Florica se căsătoreşte cu George. Sfârşitul lui Ion este trist, autorul având o intenţie moralizatoare. Protagonistul este ucis cu sapa, instrument de lucru al pământului, Rebreanu sugerând faptul că patima pentru pământ este cea care l-a ucis pe Ion.

În celălalt plan, familia învăţătorului Herdelea are o existenţă plină de greutăţi. Herdelea îşi zidise casa pe lotul ce aparţinea bisericii, cu acordul preotului Belciug. Relaţiile învăţătorului cu preotul se degradează cu timpul, de aceea Herdelea se teme că ar putea pierde tot ce are. Preotul Belciug, rămas văduv încă din primul an, are o personalitate puternică, este cel mai respectat şi temut om din sat, având o autoritate totală asupra întregii colectivităţi. **Finalul romanului** surprinde satul adunat la sărbătoarea sfinţirii noii biserici, descrie drumul care iese din satul Pripas, viaţa urmându-şi cursul firesc: „Satul a rămas înapoi acelaşi, parcă nimic nu s-ar fi schimbat. [...] Drumul trece prin Jidoviţa, pe podul de lemn…“.

**Personajele** sunt construite în spirit realist, susţinând firul epic al romanului. Personajul principal este tipic realist, exponenţial pentru o anumită categorie socială, iar structura sa psihologică este pusă sub semnul unor trăsături dominante: tipul ţăranului, caracterizat printr-o inteligenţă dură, egoism şi cruzime, dar mai ales printr-o voinţă imensă. Conform delimitării teoreticianului E. M. Forster, el este un **personaj rotund**, având capacitatea de a surprinde cititorul în mod convingător prin reacţiile şi gesturile lui. El se opune **personajelor plate,** construite în jurul unei singure idei sau calităţi, precum Ana și Florica. Ion este un personaj eponim, realizat prin **tehnica basoreliefului**. El domină întreaga lume care gravitează în jurul său şi care contribuie la evidenţierea trăsăturilor lui, a caracterului complex, cu însuşiri contradictorii.

**Perspectiva narativă este obiectivă**, acţiunea fiind relatată din punctul de vedere al unui narator detaşat, o voce narativă impersonală, care nu intervine în desfăşurarea acţiunii prin comentarii sau explicaţii, un narator omniscient şi omniprezent, care povesteşte la persoana a treia, prin **focalizare neutră sau zero**, viziunea fiind ,,din spate", creând cititorului impresia că stăpâneşte naraţiunea. Naratorul este extradiegetic şi heterodiegetic.

**Stilul** lui Liviu Rebreanu se individualizează prin câteva trăsături: precizia termenilor, acurateţea şi concizia exprimării, folosirea regionalismelor şi a termenilor populari, sobrietate.           De asemenea, autorul foloseşte **un stil anticalofil**, lipsit de numeroase imagini artistice şi figuri de stil, deoarece prozatorul crede  că „strălucirile artistice, cel puţin în opere de creaţie, se fac mai totdeauna în detrimentul preciziei şi al mişcării de viaţă (...), e mult mai uşor a scrie frumos, decât a exprima exact. ”

În concluzie, Liviu Rebreanu consideră că, în literatura realistă, prezentarea veridică şi obiectivă a oamenilor şi evenimentelor este singura  viabilă. Scriitorul menţionează, în eseul „Cred”:  „pentru mine arta înseamnă creaţie de oameni şi de viaţă.”Această perspectivă realistă presupune o înţelegere a **literaturii ca mimesis**, în care autorul îşi propune să reflecte lumea ca într-o oglindă, în toată complexitatea ei, creând în acelaşi timp iluzia unei lumi adevărate, care respectă principiul cauzalităţii şi al coerenţei. Criticul Nicolae Manolescu integrează opera în categoria **romanului doric,** considerând că **iluzia vieţii este aici mult mai importantă decât iluzia artei.**